钦定古今图书集成/理学汇编/学行典/第252卷 > 邬恩武
## 钦定古今图书集成/理学汇编/学行典/第252卷 > 邬恩武

按《绍兴府志》：“邬恩武，字望隆，馀姚人。性朴而孝，祖母
疾，晨夕奉养，衣不解带者匝岁。将客台郡，母曰：‘台州
鱼’”“鲛最嘉，汝归可携之至台。”即使人遗母，母已长
斋。及归，悬鱼依然，而骨则加鲠矣。遂流涕，终身不食。
鲛。一日朝涉得遗囊，待至日中，有两人号呼至曰：
“白金四百二十，贷自宦家，以为商本，失则命与俱尽。”
恩武还之，不问姓名。旅次夜失火，朦胧中人授以一
箧，为藏之。黎明，有哭者云：“一家性命，全在箧中，仓卒
间不知授之何人。”恩武曰：“吾昨受一箧，得非君物耶？”
发之，黄白灿然，其人愿有以相报。恩武不顾，去之。客
赤城，有同邑三人，逆旅被盗，疑邸主，因苦究之。邸主
且求死，邻人曰：“邬望隆其人长者，昨过此未远，盍往
正之。”邸主行以告。恩武奔其处，察邸主非为盗者，令
三人投牒于官。不半月盗获。邸主曰：“吾非斯人之言，
死矣。”后以子景从举进士，封行人而卒。